รู้จักกับธุรกิจที่ ทำกำไรมหาศาล จากการจับทุจริต
ข่าวมาแรงในจีน นอกเหนือจากวิกฤติโควิด-19 ก็คือ การทุจริตของผู้บริหารบริษัท Luckin Coffee  เชนร้านกาแฟยักษ์ใหญ่ซึ่งเป็นคู่แข่งคนสำคัญของ Starbucks ในประเทศจีน
16 เม.ย. 2563

รู้จักกับธุรกิจที่ ทำกำไรมหาศาล จากการจับทุจริต /โดย ลงทุนแมน
ข่าวมาแรงในจีน นอกเหนือจากวิกฤติโควิด-19 ก็คือ
การทุจริตของผู้บริหารบริษัท Luckin Coffee 
เชนร้านกาแฟยักษ์ใหญ่ซึ่งเป็นคู่แข่งคนสำคัญของ Starbucks ในประเทศจีน
สิ่งที่เกิดขึ้นก็คือ
ผู้บริหารร่วมมือกับพนักงานสร้างยอดขายปลอม
ทำให้ตัวเลขการเติบโตของผลประกอบการบริษัทดีเกินจริง
เมื่อตัวเลขทุกอย่างเป็นของปลอม นักลงทุนจึงเทขายหุ้นของบริษัททิ้ง
ส่งผลให้มูลค่าบริษัท Luckin Coffee ตกลงกว่า 83% ภายในวันเดียว
ที่น่าสนใจก็คือ เรื่องราวการทุจริตของ Luckin Coffee 
ถูกเปิดเผยในเอกสารความยาว 89 หน้าแบบละเอียด
คำถามก็คือ แล้วคนที่เอามาเปิดเผยทำไปเพื่ออะไร?
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
คำตอบก็คือ บริษัทเหล่านี้ตั้งใจจะทำกำไรจากบริษัทที่ทุจริต นั่นเอง
กำไรในที่นี้มาจากการ Short Sell หรือการยืมหุ้นบริษัทที่มีแนวโน้มจะทุจริตมาขายล่วงหน้า
หลังจากยืมหุ้นมาขายล่วงหน้าแล้ว 
บริษัทเหล่านี้ก็จะเริ่มเปิดเผยข้อมูลการทุจริตสู่สาธารณะ
เมื่อข้อมูลได้รับความสนใจ
หลายฝ่ายที่เกี่ยวข้องก็จะเริ่มเข้าไปตรวจสอบ
หากทุกอย่างที่ถูกเปิดเผย สะท้อนว่าบริษัทนั้นทุจริตจริง
นักลงทุนก็จะเทขายหุ้นของบริษัทที่ทำทุจริตทิ้ง เรื่องนี้ก็จะทำให้คนที่ยืมหุ้นมาขายล่วงหน้าก็จะได้กำไรมหาศาล
ยกตัวอย่างกรณีของ Luckin Coffee ถูกเปิดเผยโดยบริษัท Muddy Waters ที่ยืมหุ้น Luckin Coffee มาขายตั้งแต่เดือนมกราคม
เท่ากับว่า Muddy Waters ได้กำไรจากดีลดังกล่าวไปกว่า 90% ในระยะเวลาไม่กี่เดือน..
แล้วนอกจาก Luckin Coffee แล้ว
ยังมีบริษัทไหนอีกบ้าง?
สำหรับกรณีล่าสุดไม่กี่วันมานี้ก็คือ บริษัทสัญชาติจีน iQiyi
บริษัทแห่งนี้ทำธุรกิจวิดีโอสตรีมมิง ธุรกิจเติบโตสูง
จนหลายคนยกย่องให้เป็น Netflix แห่งประเทศจีน
อย่างไรก็ตาม บริษัท Muddy Waters Research รายเดิม ที่เปิดเผยข้อมูลของ Luckin Coffee ได้ออกมาระบุว่า iQiyi มีแนวโน้มที่จะรายงานผลประกอบการเติบโตเกินจริง
เหตุผลสำคัญก็คือ รายได้จากค่าสมาชิกรายเดือนที่บริษัทรายงานไม่ตรงกับข้อมูลที่บริษัทไปสำรวจมาจากผู้ใช้งานจริง
รวมไปถึง Muddy Waters Research ได้สัมภาษณ์อดีตพนักงานบริษัท iQiyi ที่ยืนยันว่าข้อมูลบางรายการที่อยู่ในรายงานผลประกอบการบริษัท เป็นการเสกตัวเลขขึ้นมาเอง..
อย่างไรก็ตาม บริษัท iQiyi ก็ได้ออกมาแจ้งทันทีว่าเรื่องดังกล่าวไม่เป็นความจริง
ตอนนี้ เรายังไม่รู้ว่า Muddy Waters Research จะทำกำไรมหาศาลอีกครั้งหรือไม่
สิ่งที่น่าสนใจก็คือ บริษัทจับโกงเหล่านี้
ไม่ได้ลงมือแบบมือสมัครเล่น 
แต่เป็นระดับผู้เชี่ยวชาญ..
อย่างในกรณีของ iQiyi กว่าบริษัทจะสามารถสรุปแบบรายงานออกมาได้
ก็ต้องไปสัมภาษณ์ผู้ใช้งานแพลตฟอร์มจริงกว่า 1,500 คนในประเทศจีน 
ติดต่อกับคู่ค้าทางธุรกิจของบริษัทนั้น รวมไปถึงติดต่อสัมภาษณ์อดีตพนักงาน
จริงๆ แล้ว เหตุการณ์ปลอมแปลงตัวเลข และทุจริตเหล่านี้ไม่ได้เพิ่งเกิด แต่เกิดขึ้นซ้ำๆ ในหลายบริษัท วนเวียนไปมาให้เราเห็นอยู่ตลอดเวลา
ซึ่งก็ไม่ใช่แค่นักลงทุนทั่วไปที่มีสิทธิ์โดนหลอก
แต่ผู้จัดการกองทุนระดับโลกก็พลาดได้เช่นกัน
ยกตัวอย่างเหตุการณ์เมื่อ 5 ปีก่อน บริษัท Bausch Health (เดิมชื่อ Valeant Pharmaceuticals) เป็นบริษัทผลิตยาที่มาแรง เติบโตสูงมาก สูงจนมูลค่าบริษัทพุ่งขึ้น 20 เท่า ในระยะเวลาเพียง 5 ปี
แต่แล้วบริษัทก็โดนเปิดโปงว่าเบื้องหลังการเติบโตเกิดจากการทุจริต ปิดบังข้อมูลบางส่วนของบริษัท ซึ่งทั้งหมดนี้ถูกเปิดเผยโดยบริษัท Citron Research อีกหนึ่งบริษัทจับทุจริต
เหตุการณ์ดังกล่าวทำให้ Bill Ackman ผู้จัดการกองทุนชื่อดังขาดทุนไปกว่า 180,000 ล้านบาทเพราะความเชื่อมั่นที่มีให้กับ Bausch Health ที่เขาได้ร่วมลงทุนไปมหาศาล..
แล้วเรื่องนี้ให้ข้อคิดอะไรกับเราบ้าง?
ไม่ว่าเราจะทำธุรกิจอะไร ที่ไหนบนโลก
หากเราทุจริต
ท้ายที่สุดแล้วมันก็จบไม่สวยอยู่ดี
เพราะความจริงจะถูกเปิดเผยในภายหลัง
ต่อให้เราทำดีแทบตายอย่างไร
มันก็หายไปได้ในพริบตา
เหมือนหุ้นเชนร้านกาแฟ Luckin ที่ตกลง 83% ในวันเดียว
และเมื่อเราลงทุนอะไรก็ตาม เข้าใจในสิ่งที่ได้ลงทุนให้มาก
มันจะเป็นเกราะป้องกันการขาดทุนของเราได้
ถ้าเราเป็นผู้ถือหุ้น แล้วเรายังเข้าใจบริษัทของตัวเองได้ไม่ดีพอ
คนอื่นที่ไม่ได้เป็นเจ้าของ กลับจับผิดบริษัทของเราได้ดีกว่า
ต่อให้เราเก่งกาจขนาดไหน
การละเลยให้คนอื่นทุจริต
ผลลัพธ์ก็คือ “ศูนย์” อยู่ดี..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-